als_Latn dik_Latn sag_Latn
Bexheti: Më 7 prill do të ngadhënjejë vota e lirë e qytetarëvePublikuar 1 year ago në Lajmpress
Gjatë katër viteve të qeverisjes sime kam pritur në Tetovë personalitetet më të rëndësishme të politikës dhe kulturës shqiptare, kryeministrin Sali Berisha, presidentin Bamir Topi, liderin Ramush Haradinajn, nobelistin shqiptar Ferid Muratin etj. Këto janë fakte që i dinë qytetarët e Tetovës. Prandaj nuk shqetësohem, por vazhdoj të punoj dhe të jem korrekt në ofertën time zgjedhore
LAJM: Si vlerësoni raundin e parë të votimit të 24 marsit?
Bexheti: Fatkeqësisht votimet e 24 marsit u përcollën me shumë parregullsi, me presione, kushtëzime dhe keqpërdorime tjera, të cilat ndikuan në rezultatin final. Kundërshtarët politik shfrytëzuan të gjitha mjetet për ta kërcënuar dhe korruptuar procesin zgjedhor. Ata vunë në përdorim gjithë aparatin shtetëror, duke mos përjashtuar edhe policinë, në funksion të keqpërdorimit të votës. Ky zullum është vërejtur në të gjitha pjesët e qytetit dhe sidomos në fshatrat e malësisë. Gjithë këto dukuri e njollosen procesin zgjedhor dhe e bënë atë jodemokratik.
Ne që nga fillimi kemi qenë të përcaktuar për zgjedhje të qeta, fer dhe demokratike dhe deri në fund kemi qëndruar në këtë përcaktim. Çdo votë e jona ka qenë e kulluar, votë e lirë, votë që buron nga vullneti i lirë i qytetarëve të Tetovës. Kundërshtarët tanë u përcaktuan për një rrugë tjetër, që cenoi procesin normal të zgjedhjeve dhe vullnetin e lirë të qytetarëve për të votuar opsionet dhe ofertat politike.
LAJM: Pati disa tentime për njollosjen e figurës suaj. Si i vlerësoni këto sulme?
Bexheti: Janë manipulime të ulëta për përfitime momentale politike të përkrahura fatkeqësisht edhe nga disa media siç është Alsat-M. Jashtë çdo etike ata përpiqen ta njollosin emrin tim me lloj-lloj mashtrimesh për të krijuar huti te qytetarët. Gjërat që i bëjnë vetë fshehtas opinionit shqiptar, përpiqen të m’i mveshin mua. Në paraqitjet e mia, gjithmonë kam qenë i hapur dhe gjithë qytetarët e dinë këtë. Tentimet për të manipuluar opinionin nuk pinë ujë, sepse unë kam bërë të kundërtën e asaj që ata duan ta shpërndajnë si dezinformatë.
Të gjithë e dinë se nëpërmjet një ceremonie solemne inauguruam një rrugë të Tetovës me emrin e Dritan Hoxhës, presidentit të ndjerë të TOP Chanell, njeriut që më tepër së kushdo tjetër kontribuoi për afrimin e shqiptarëve përmes medias që ai themeloi dhe drejtoi. Gjatë katër viteve të qeverisjes sime kam pritur në Tetovë personalitetet më të rëndësishme të politikës dhe kulturës shqiptare, kryeministrin Sali Berisha, presidentin Bamir Topi, liderin Ramush Haradinajn, nobelistin shqiptar Ferid Muratin etj. Gjatë tërë kohës kam qenë i përkushtuar ndaj bashkëpunimeve mes shqiptarëve. Këto janë fakte që i dinë qytetarët e Tetovës. Prandaj nuk shqetësohem, por vazhdoj të punoj dhe të jem korrekt në ofertën time zgjedhore, e cila është për të gjithë qytetarët, pa dallime, sepse këto janë zgjedhje lokale, dhe pushteti lokal është konkret dhe administrativ dhe nuk ka të bëjë me manipulimet që paraqiten në opinion.
LAJM: Do të thotë kjo se më tepër jeni të përqendruar në ofertën tuaj zgjedhore?
Bexheti: Po, absolutisht. Nuk jam marr me kundërshtarin politik gjatë tërë fushatës por kam qenë i përqendruar në punët që kemi realizuar gjatë katër viteve të qeverisjes dhe vizionin që ua ofroj qytetarëve për Tetovën tonë. Sulmet e ulëta nuk janë në natyrën time dhe asnjëherë nuk jam marr dhe nuk do të merrem me gjëra të tilla.
Si kandidat i PDSH-së, kam dalë me një program të qartë në këto zgjedhje, i cili bazohet në nevojat, kërkesat dhe pritjet e qytetarëve të Tetovës. Në këtë program janë përfshirë të gjitha aspektet zhvillimit të qytetit tonë, të cilat do të mundësojnë një jetë më të mirë për të gjithë. Gjatë tërë fushatës kam prezantuar këtë program në të gjitha pjesët dhe vendbanimet e qytetit. Kam biseduar hapur me njerëzit dhe kam kërkuar përkrahjen e tyre për këtë program. Kjo ka qenë rruga që kam ndjekur në këtë fushatë , pa mos u lëshuar në asnjë rast në gjëra tjera.
LAJM: Cili është mesazhi juaj për zgjedhjet e 7 prillit?
Bexheti: Gjatë këtyre dy javësh të fushatës për rrethin e dytë kemi qenë të pranishëm në të gjitha lagjet dhe vendbanimet e qytetit, ku kemi hasur një entuziazëm dhe mobilizim të qytetarëve për ofertën tonë zgjedhore. Ne bashkërisht jemi angazhuar që ky entuziazëm të konkretizohet në ditën e votimit me fitoren e votës së lirë. Ne mbetemi të palëkundur për të mbrojtur vullnetin e lirë të qytetarëve dhe të përcaktuar për zgjedhje të drejta dhe demokratike. Ne jemi të bindur se me shtatë prill do të marrë fund praktika e presioneve, kërcënimeve dhe tentimeve për të bllokuar votën e lirë. Më 7 prill do të vuloset fitorja e vizionit tonë për progres dhe do të ngadhënjej vullneti i lirë i gjithë qytetarëve të Tetovës.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn